Gandia acull una Jornada sobre regeneració urbana sostenible en Àrees Turístiques
28 juny 2016

## Gandia acull una Jornada sobre regeneració urbana sostenible en Àrees Turístiques28 juny 2016Última actualització: 14 juliol 2025

![](../gestion/img/gandiaacogeunajornada.jpg)  
  

**La iniciativa es desenvoluparà aquest dijous al Campus de Gandia de la UPV i comptarà amb professionals i docents relacionats amb el sector**

Vicent Mascarell, coordinador general d'Urbanisme i Habitatge; Josep Pastor, director del Campus de Gandia de la UPV; i Jorge Hervás, Cap de Servei del Departament d'Urbanisme i Professor del Departament d'Urbanisme de la Universitat Politècnica de València, han presentat aquest matí la jornada "**Estratègies per a la regeneració urbana sostenible en Àrees turístiques Madures**" que tindrà lloc aquest dijous a partir de les 9.00 hores a l'Aula Magna del Campus de Gandia de la UPV.

**Vicent Mascarell** ha declarat que "_aquest govern sempre busca la complicitat d'altres institucions. En aquest cas, la Universitat Politècnica acollirà la iniciativa que busca posar a l'abast de tècnics i polítics de diferents administracions de les eines que permeten un desenvolupament urbanístic sostenible en zones turístiques_".

El coordinador general d'Urbanisme va afirmar que no només es dirigix al model de Gandia sinó que interessa a tots aquells espais urbans i costaners que tinguen una àmplia relació amb el Turisme. Durant la jornada es comptarà amb la participació de tècnics i professionals del sector que exposaran les seues idees i canvis perquè es puguen produir millores que repercutisquen en el sector turístic.

La iniciativa comptarà amb la presència de l'alcaldessa de Gandia, Diana Morant; Francesc Colomer, president de l'Agència Valenciana de Turisme; o Rebeca Torró, directora general d'Habitatge, Rehabilitació i Regeneració Urbana de la Generalitat Valenciana; a més dels ponents i professionals que abordaran les xerrades i la Taula Rodona prevista durant la jornada.

Per la seua banda, Josep Pastor ha volgut destacar que "_una de les funcions del Campus és ser punt de trobada per al saber i estem encantats d'albergar la iniciativa. Vull agrair a Jorge Hervás l'empenta que li ha donat a la jornada. El Campus ha de crear debat i esperit crític. Vull recordar que sempre estem a la disposició de la ciutat i la comarca per a aquest tipus d'iniciatives_".

Finalment, Jorge Hervás, va voler posar en relleu que "_el sentit d'aquestes jornades és obrir un fòrum de debat i reflexió especialment en els plans de modernització, millora i competitivitat de les zones turístiques consolidades. Pretenem analitzar els incentius de caràcter edificatius o urbanístics que pogueren contribuir al Parc Immobiliari de la platja de Gandia i, d'altra banda, compartir les experiències que altres poblacions estan obtenint amb aquest tipus de mesures. Volem seguir obrint vies de col·laboració públic privada amb el sector empresarial_”.

En aquest sentit, el programa de la jornada comptarà amb la participació de docents i professionals especialitzats en aquest àmbit com els professors de la Universitat de la Laguna a Tenerife que han redactat el Pla de Modernització de les illes Canàries, professors de la Universitat de Jaén que han desenvolupat el pla per a la Costa del Sol o professors de la UPV i la Universitat d'Alacant que han desenvolupat projectes similars.

[Twittear](https://twitter.com/share)